

**РЕПУБЛИКА СРБИЈА**

**ГРАД КРАГУЈЕВАЦ**

**Градско веће**

**Број: 66-169/23-V**

**Датум: 11.август 2023.године**

**К р а г у ј е в а ц**

Градско веће, на основу члана 2. тачка 27. Одлуке о Градском већу (''Службени лист града Крагујевца'' број 8/22-пречишћен текст), члана 49. став 3. Пословника о раду Градског већа („Службени лист града Крагујевца“ број 28/22-пречишћен текст) и члана 36. став 3. Правилника о одобравању и финансирању програмa којима се остварује општи интерес у области спорта на територији града Крагујевца („Службени лист града Крагујевца“ број 33/2020 и 31/22), на предлог Комисије за оцену годишњих и посебних програма организација/удружења у области спорта за финансирање/суфинансирање средствима из буџета града Крагујевца за 2023.годину, на седници одржаној 11.августа 2023.године, доноси

**З А К Љ У Ч А К**

**о давању претходне сагласности на измену**

**Трошковника Спортског савеза Крагујевца**

**I** Дајесепретходнасагласност на измену Трошковника Спортског савеза Крагујевца на основу ревидираног финансијског плана за 2023.годину, а на предлог Комисије за оцену годишњих и посебних програма удружења/организација у области спорта за финансирање/суфинансирање средствима из буџета града Крагујевца за 2023. годину, број: 66-168/23-II oд 2.08.2023.године.

**II** Oвај закључак објавити у „Службеном листу града Крагујевца“.

**О б р а з л о ж е њ е**

Правни основ за доношење Закључка о давању претходне сагласности на измену Трошковника Спортског савеза Крагујевца садржан је у одредби члана 2. тачка 27. Одлуке о Градском већу (''Службени лист града Крагујевца'' број 8/22 – пречишћен текст ) који прописује да Градско веће обавља и друге послове у складу са Законом, статутом и другим актима и члана 49. став 3. Пословника о раду Градског већа („Службени лист града Крагујевца“ број 28/22-пречишћен текст) којим је прописано да се Закључком одлучује о процедуралним питањима и иницира доношење и предлагање одлука и других аката, као и начин решавања појединих питања. Одредбом члана 36. став 3. Правилника о одобравању и финансирању програмa којима се остварује општи интерес у области спорта на територији града Крагујевца („Службени лист града Крагујевца“ број 33/20 и 31/22) у даљем тексту: Правилник, прописано је да носилац годишњег програма може да изврши измену Трошковника, само уколико пре промене поднесе Комисији, а преко надлежне градске управе, ревидирани финансијски план програма и добије претходну сагласност Градског већа.

Разлог за доношење овог закључка процедуралног је карактера и садржан је у потреби давања сагласности Спортском савезу Крагујевца да изврши измену Трошковника, како би несметано реализовао годишњи програм у области спорта за 2023. годину.

Спортски савез Крагујевца обратио се Захтевом за измену Трошковника број: 1428-02/23-XXV од 2.08.2023.године Комисији за оцену годишњих и посебних програма организација/удружења у области спорта за финансирање/суфинансирање средствима из буџета града Крагујевца за 2023. годину, (у даљем тексту: Комисија), преко Градске управе за друштвене делатности. На седници одржаној 2. августа 2023. године Комисија је разматрала Захтев за измену Трошковника Спортског савеза Крагујевца.

У захтеву се наводи да је потребно да се изврше измене Трошковника, тако што би се увећао износ средстава у оквиру ставке „Трошкови неопходни за реализацију програма који нису обухваћени напред наведеним тачкама (наведени по врсти и висини)“ на име умањења износа средстава у оквиру ставке ''Трошкови куповине спортске опреме ( дресови, тренерке, торбе, лопте и др.) и реквизита''.

Сагласно наведеном, потребно је извршити измену структуре Трошковника реализације програма према следећем табеларном приказу:

|  |  |  |  |  |
| --- | --- | --- | --- | --- |
| Редни број | Врста трошка | Одобрена средства (РСД) | Потребна  средства (РСД) | Разлика  (корекција)  (РСД) |
| 1. | ''Трошкови куповине спортске опреме( дресови, тренерке, торбе, лопте и др.) и реквизита'' | 1.220.000,00 | 970.000,00 | (-250.000,00) |
| 2. | ''Трошкови неопходни за реализацију програма који нису обухваћени напред наведеним тачкама( навести по врсти и висини)'' | 600.000,00 | 850.000,00 | (+250.000,00) |

Како измене Трошковника одступају од Правилником прописане варијације од 10 % од првобитно одобрене суме за сваку врсту трошка, то Градско веће, у складу са чланом 36. став 3. Правилника, доноси акт којим се даје претходна сагласност на ревидирани финансијски план програма, како би Спортски савез Крагујевца извршио измену Трошковника и реализовао одобрени програм у 2023.години.

Комисија је на седници одржаној 2.августа 2023.године донела Закључак којим је предложила Градском већу доношење акта о давању претходне сагласности на измену Трошковника Спортског савеза Крагујевца.

За реализацију овог закључка нису потребна додатна средства из буџета града Крагујевца.

**По Решењу председника Градског већа**

**о давању Овлашћења,**

**број 035-567/22-V од 28.јуна 2022.године,**

**\_\_\_\_\_\_\_\_\_\_\_\_\_\_\_\_\_\_\_\_\_**

**Дамјан Срејић, члан Градског већа**

Члан Градског већа за спорт,

Предраг Стевовић \_\_\_\_\_\_\_\_\_\_\_\_\_\_\_\_